ธ.ก.ส. พร้อมจ่ายเงินเยียวยาให้เกษตรกรกลุ่มแรก พบผู้มีสิทธิ์ตามเงื่อนไขจำนวนกว่า 6.77 ล้านคน โอนเงินเข้าบัญชีเกษตรกรโดยตรงวันนี้เป็นวันแรก
ธ.ก.ส. พร้อมจ่ายเงินเยียวยาให้เกษตรกรกลุ่มแรก พบผู้มีสิทธิ์ตามเงื่อนไขจำนวนกว่า 6.77 ล้านคน โอนเงินเข้าบัญชีเกษตรกรโดยตรงวันนี้เป็นวันแรกนายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์ (ธ.ก.ส.) เปิดเผยว่า ในวันนี้ ธ.ก.ส. พร้อมจ่ายเงินช่วยเหลือเยียวยาเกษตรกรที่ได้รับผลกระทบจากการแพร่ระบาดของโรคโควิด-19 ตามมติคณะรัฐมนตรี (ครม.) เป็นวันแรก โดยจ่ายเดือนละ 5,000 บาท เป็นระยะเวลา 3 เดือน จำนวน 10 ล้านคน วงเงินงบประมาณจำนวน 150,000 ล้านบาท ให้กับเกษตรกรที่ขึ้นทะเบียนกับกระทรวงเกษตรและสหกรณ์ โดยกลุ่มเป้าหมายแรกมีจำนวน 8.46 ล้านคน กระทรวงเกษตรฯ ได้ตรวจความซ้ำซ้อนกับการให้ความช่วยเหลืออื่นๆ ของรัฐแล้ว เช่น การเยียวยาผู้ประกอบอาชีพอิสระตามมาตรการเราไม่ทิ้งกัน ของกระทรวงการคลัง ข้าราชการบำนาญ ผู้รับสิทธิ์ประกันสังคม หรือโครงการอื่นๆ และสถานะผู้เสียชีวิต เบื้องต้นมีผู้ได้รับสิทธิ์ช่วยเหลือในกลุ่มแรก จำนวน 6.77 ล้านคน โดยเริ่มทยอยโอนเงินผ่าน ธ.ก.ส. ทุกสาขากว่า 1,200 สาขาทั่วประเทศ ตั้งแต่วันนี้ (15 พ.ค. 63) เป็นต้นไป วันละประมาณ 1 ล้านคน คาดจะดำเนินการกลุ่มแรกแล้วเสร็จภายในวันที่ 26 พฤษภาคม 2563 ส่วนเกษตรกรกลุ่มที่ 2 ที่อยู่ระหว่างการปรับปรุงข้อมูลทะเบียนเกษตรกรและการขึ้นทะเบียนใหม่เพิ่มเติม เมื่อได้รับรายชื่อจากกระทรวงเกษตรฯ และผ่านการตรวจสอบความซ้ำซ้อนแล้ว ธ.ก.ส. จะเร่งดำเนินการโอนเงินเข้าบัญชีเกษตรกรโดยเร็วต่อไป โดยเกษตรกร สามารถตรวจสอบสถานะการได้รับสิทธิ์และผลการโอนเงินผ่านเว็บไซต์ www.เยียวยาเกษตรกร.comขณะที่บรรยากาศการจ่ายเงินเยียวยาเกษตรกร 5,000 บาท ณ ธ.ก.ส. สาขาบางคล้า สำนักงานจังหวัดฉะเชิงเทรา มีเกษตรกรในพื้นที่ จำนวนกว่า 300 คน มารอรับเงิน 5,000 ตั้งแต่ช่วงเช้าที่ผ่านมา โดยกลุ่มนี้ส่วนใหญ่เป็นผู้ที่ไม่มีบัตร ATM จึงเดินทางมาถอนเงินสดด้วยตนเอง โดยนายองอาจ สุขสำราญ อายุ 62 ประกอบอาชีพเลี้ยงปลาและกุ้ง ที่มารับเงินในวันนี้ เปิดเผยว่า ขอบคุณรัฐบาลที่ไม่ทอดทิ้ง ซึ่งจากสถานการณ์โควิด-19 ได้รับผลกระทบหลายด้าน โดยจะนำเงินจำนวนนี้แบ่งใช้จ่ายให้เพียงพอในชีวิตประจำวันนอกจากนี้ ยังมีเกษตรกรที่มีสิทธิ์รับเงินเยียวยาและมีบัญชีเงินฝากของธนาคารอื่น ยังไม่ได้แจ้งข้อมูลธนาคารและเลขบัญชี ที่จะโอนเงิน ขอให้รีบแจ้งข้อมูลบัญชีเงินฝากธนาคารใดก็ได้ ผ่านเว็บไซต์ เยียวยาเกษตรกร.com โดยไม่จำเป็นต้องเปิดบัญชีเงินฝากของ ธ.ก.ส. สำหรับเกษตรกรที่ได้รับโอนเงินเยียวยาแล้ว สามารถใช้บัตร ATM ของ ธ.ก.ส. และของธนาคารอื่นๆ ถอนเงินจากตู้ ATM ได้ทุกธนาคาร หรือใช้โทรศัพท์มือถือที่มีแอปพลิเคชัน ธ.ก.ส. A-Mobile ถอนเงินโดยไม่ใช้บัตร ATM ที่ตู้ ATM ของ ธ.ก.ส.